**„VioGen – RoJust” – ghid pentru respectarea drepturilor victimelor**

Agenția Națională pentru Egalitatea între Femei și Bărbați (ANES), a lansat proiectul “VioGen – RoJust”, prin care va fi îmbunătățită capacitatea autorităților române de a apăra și respecta victimele violenței domestice și violenței de gen.

Ministrul Gabriela Firea: „Victimele violenței domestice trebuie înțelese și ascultate pentru a putea fi ajutate cu adevărat. Sprijinim câteva sute de polițiști, procurori, judecători sau chiar avocați să înțeleagă, de exemplu, nevoile unei femei abuzate de partenerul de viață. Nu trebuie să mai auzim că victimele unor abuzuri sunt luate în derâdere sau sunt stigmatizate doar pentru că provin din comunități vulnerabile sau etnice. Prin acest proiect, vor fi învățați cum să gestioneze situația acestor victime 750 de angajați ai instituțiilor care lucrează cu grupuri vulnerabile, 200 de judecători și procurori, 820 de avocați și peste 820 de polițiști sau jandarmi”.

Proiectul “VioGen – RoJust” este o acțiune strategică în scopul implementării efective a standardelor Consiliului Europei privind drepturile omului și vizează măsuri mai bune de protecție împotriva violenței domestice, asigurarea unei intervenții adecvate, dar și îmbunătățirea cadrului legislativ privind protecția și nediscriminarea victimelor.

„Prin acest proiect, ne propunem o abordare sistemică, integrată, orientată pe dezvoltarea de mecanisme şi măsuri, mijloace inovative de informare și conștientizare a problematicii violenței domestice, includerea perspectivei de gen în justiție, care să genereze beneficii pe termen lung pentru toate persoanele care se află în situaţie de risc privind violenţa domestică și pentru profesioniștii din domeniu”, a declarat Luminița Popescu, secretar de stat ANES.

Proiectul “VioGen – RoJust este implementat de Ministerul Familiei, Tineretului și Egalității de Șanse, prin Agenția Națională pentru Egalitatea de Șanse între Femei și Bărbați, în parteneriat cu Asociația TRANSCENA, Asociația ANAIS, Centrul FILIA și Asociația GRADO.

„Prin activitățile din cadrul proiectului nostru, punem accent pe facilitarea accesului femeilor la justiție din perspectiva implementării efective a standardelor Consiliului Europei privind drepturile omului și este important ca toate femeile să dobândescă un nivel ridicat de încredere în sistemul de justiție”, a declarant la evenimentul de lansare Monaliza Cîrstea, directorul Direcției Prevenirea și Combaterea Violenței Domestice din cadrul ANES.

Prin acest proiect, vor fi realizate programe de instruire sau formare profesională a judecătorilor, avocaților, procurorilor și polițiștilor în ceea ce privește implementarea documentelor internaționale cu privire la drepturile omului ratificate de către România. De asemenea, vor fi create mecanisme de protecție a drepturilor persoanelor vulnerabile, în special ale victimelor violenței domestice și de gen, dar vor fi dezvoltate și măsuri pentru combaterea discriminării pe criteriu de sex.

Proiectul va fi promovat prin campanii naționale de informare și conștientizare a opiniei publice, dar în special a profesioniștilor din domeniul judiciar și din domeniul prevenirii și combaterii violenței domestice și a violenței de gen. Mesajele transmise vor face referire la respectarea drepturilor victimelor, evitarea situațiilor în care victima poate fi din nou agresată și nediscriminare.

Pentru informarea opiniei publice, dar și a profesioniștilor din domeniu, va fi realizată o platformă online care va permite accesul la materiale informative, de consiliere sau îndrumare a persoanelor vulnerabile cu privire la drepturile lor și cu pot sesiza autoritățile competente în cazul unor situații de abuz. Proiectul “VioGen – RoJust” include și elaborarea unui Studiu privind jurisprudența CEDO relevantă pentru profesioniștii din domeniul judiciar și exemplele de bună practică.

Mihaela Peter, directorul Fondului Român de Dezvoltare Socială: „În ansambul proiectelor implementate în cadrul apelului Drepturile Omului, VioGen RoJust are o importanță deosebită prin obiectivele sale ambițioase care vizează crearea, dezvoltarea și promovarea la nivel național a unor mecanisme de protecție a drepturilor persoanelor vulnerabile, victime ale violenței de gen, deschizând un nou orizont pentru toate celelalte proiecte conexe.”

Proiectul “VioGen – RoJust are o valoare de 732.000 de euro și este finanțat prin Mecanismul Financiar Norvegian 2014-2021, în cadrul Apelului „Drepturile omului – implementare la nivel național”, gestionat de către Fondul Român de Dezvoltare Socială.